Go ya ka Richard Elphick, ka morago ga ngwagakgolo wa bomasomepedi Bokriste bo gotše ka go makatša magareng ga Maafrika, e lego lekala le legologolo la go gola ka lebelo gape leo le nago le khuetšo ye kgolo ya sepolitiki mo setšhabeng sa Afrika-Borwa - go tloga diphesenteng tše 26 tša Maafrika ka 1911 go fihla go tše 76 ka 1990 (Elphick 1997:1). Ga go makatše ge kgolo ye e ka amanywa le go intšha sehlabelo/sedimo ga baruti ba boromiwa ba bopulamadibogo bao ba hlwatheditšego tlhase ya Lentšu la Modimo mengwageng ye mentši ya go feta, gomme ya kekišwa ke modiro wa boromiwa wa badudi ba naga yeno go dira Bokriste seo bo lego sona lehono mo Afrika-Borwa.Ngwageng wa 1994, palo ya Malutere lefaseng ka bophara e be e eme go dimilione tše 60, moo palo ya dimilione tše 7.6 e lego mmung wa Afrika. Go tšwa malokong a, bjalo ka ge George Scriba le Gunnar Lislerud ba laetša, palo ye e ka bago 842 000 (go balwa Barobia) e be e le ka Afrika-Borwa moo palo ya Malutere e bopago karolo ye nnyane ya setšhaba sa Afrika-Borwa (Scriba & Lislerud 1997:173). Ka godimo ga ngwagakgolo pele ga fao, go ile gwa begwa gore Malutere a be a feta teetharong ya palo ya ditiši tša baromiwa mo Borwa bja Afrika, mola dikereke tše dingwe ka moka di be di laola peditharong ge di hlakane ka moka. Lebaka la palo ye nnyane ya Malutere ka Afrika-Borwa e ka ba e hueditšwe ka lebaka la matsapa a a tseneletšego a go gaša Lentšu la Modimo le modiro wa boromiwa woo kereke e o dirago ka boineelo le lerato le legolo.Go hlongwa ga Bolutere mo Afrika-Borwa e be e se modiro wa motho goba mokgatlo o tee eupša ke dipoelo tša matsapa a mohlakanelwa a baruti ba baromiwa le mekgatlo ye mmalwa. Baromiwa ba badumedi ba ile ba rongwa Afrika-Borwa ke dikereke tša go fapafapana tša Sekriste go tlo tšwetša pele mediro ya boebangedi go obamela molaetša wa thomo wo o ngwadilwego ka go Mateo 28:19. Ge e le ka lehlakoreng la kereke ya Lutere, Baromiwa ba sedumedi go tšwa Jeremane, Norway le Sweden ba tlišitše tumelo ya Bolutere Afrika-Borwa gomme ba hloma diphuthego magareng ga Maafrika le bafaladi ba Makgowa. Dithomo tšeo di be di eya ka merafe/mehlobo (Scriba & Lislerud 1997:173). Moromiwa wa mathomo yo a tlilego ka nepo e tee fela ya go sokolla badudi ba setšo e be e le Morabia, Georg Schmidt wa Hermhut (Kritzinger 1988:14). Ka morago ga Schmidt, dihlopha tše dingwe tša baromiwa go tšwa dikerekeng tša Lutere tša Jeremane di ile tša tla Afrika-Borwa. Dihlopha tša boromiwa bja Lutere go tšwa Jeremane go balwa le Rhenish Missionary Society, Berlin Missionary Society le Hermannsburg Missionary Society, di ile tša tšwetša pele mediro ya baromiwa dikarolong tša go fapana go akaretšwa le dinageng tše dingwe tša Borwa bja Afrika (Kritzinger 1988:14–16). Le nankhono dikereke tša Lutere mo Borwa bja Afrika (Afrika-Borwa le Namibia) di sa arogane go ya ka semorafe. Nakong ya kgethologanyo ya semorafe, Evangelical Lutheran Church in Southern Africa (ELCSA) le United Evangelical Lutheran Church in Southern Africa (UELCSA) di be di se ngatana/kgopana e tee go lwantšheng kgethologanyo ya semorafe yeo e bego e goeleditšwe go ba thogako go botho ke Ditšhaba tše di Kopanego. Le ge go le bjalo, ka morago ga 1975 ge go hlangwa ELCSA ye e kopanego, ye e bego e tletše ka Babaso, go ile gwa tšwelela sebaka sa Malutere go ema kgahlanong le kgethologanyo ya semorafe go tšwa kerekeng yeo e bego e kgabagantše mellwane ya semorafe (Scriba & Lislerud 1997:192). Lekgotla la Lutheran World Federation le be le le kgahlanong le kgethologanyo ya semorafe ka Afrika-Borwa le Namibia, gomme kemokgahlanong le kgethologanyo ya semorafe e ile ya tia le go feta dikopanong tše mmalwa tša boditšhabatšhaba. Dintlhakemo tše pedi tša go tshwenyega ga dikereke di ile tša tsebišwa phatlalatša kopanong ya Bohlano le ya Boselela ya Lutheran World Federation Assemblies ka 1970 mo Evian, Fora le ka 1977 Dar es Salaam, Tanzania. Lekgotla la Lutheran World Federation kua Evian le dirile kgoeletšo go dikereke tša maloko a lona go tla ka mananeo a go fediša semorafe le go hloka toka mo kerekeng le setšhabeng ka kakaretšo, gomme la tšea sephetho sa go roma dikemedi go ya go begela maloko ka go kgotsofatša dinepo tše, pele le ka tšwela pele go aba thušo ya lona dikerekeng tšeo. Ka 1977 kua Dar es Salaam, Tanzania, lekgotla le ile la itebanya thwii le dikereke tša Lutere tša Borwa bja Afrika ka go goeletša gore maemo a Kereke ka Afrika-Borwa a be a go se thulane le maemo a ditaba ka tsela ya kgatelelo, ao ka ona kereke e bego e le kotsing ge e sa thulane le kgethologanyo ya semorafe (Scriba & Lislerud 1997:193).Le ge go le bjalo, diphuthego tša kereke ya Lutere tša Makgowa ga se tša ka tša sekegela taba yeo ya boipiletšo le keletšo ya Lutheran World Federation tsebe. Kopanong ya lekgotla la Lutheran World Federation mo Budapest ka 1984, go ikgotsofaditšwe ka la go re diphuthego tša Afrika-Borwa tša Lutere tša Makgowa di ganne boikgafo bja setswalle go kopana mmogo mo maemong a diphuthego, le go fetša ka go re Malutere a Makgowa a ka se thuše a Babaso ntweng ya bona thulanong le kgethologanyo. Ka fao lekgotla le ile la boutela go fegwa ga boleloko bja Evangelical Lutheran Church in South Africa (Motsekapa) le German Evangelical Luthern Church mo Afrika-Borwa-Bodikela (Namibia), tšeo ka moka e lego dikereke tša Makgowa (Scriba & Lislerud 1997:193).Kgethologanyo e ile ya ntšha badumedi diripa go ya ka mmala, gomme ya šupa go ditlhohlo, mafokodi, mmogo le mabokgoni a boromiwa bja dikereke tša Lutere go leno la Afrika go fihla le la nankhono.